Om saam te bid (of nie) | Maroela Media
Gebed is 'n misterie. Tony Campolo het een keer gesê hy verstaan nie hoe gebed werk nie, "but I've tried to pray and I tried not to pray … and praying works better!"
Elke nou en dan wil iemand weet wat dink ek van Angus Buchan se saambidgeleentheid en ander soortegelyke geleenthede. My antwoord is: As jy wonder of jy saam met jou broers en susters oor denominasionele, kultuur- en ander grense heen moet gaan bid, gaan bid.
Ek het al (meer as een keer) saam met Moeder Teresa se "Sisters of Mercy" in Kalkutta gebid. Ek het ook al saam met AGS-pastore, Baptiste, mense van onafhanklike kerke, Anglikane, Dopper-dominees en selfs saam met 'n Koptiese monnik gebid, en dit altyd as 'n groot voorreg en wonderlike leerervaring beleef.
Natuurlik stem ek nie met alles rondom die betrokke massabyeenkomste (en alles wat daaroor gesê word) saam nie – ek glo byvoorbeeld nie dat God ons nou skielik duideliker hoor as ons in ons derduisende op een plek geraas maak en saam bid nie. Hy luister selfs as 'n kind iewers alleen fluister.
Ek dink ook nie almal moet noodwendig na hierdie byeenkomste toe gaan nie. Elkeen kan maak soos hy/sy gemaklik is. Maar ek glo ons land kan doen met meer eenheid en verdraagsaamheid en dat die kerk 'n voorbeeld hierin kan wees.
Baie van ons bewonder Desmond Tutu vir die feit dat hy destyds bereid was om saam met die NG- en ander kerkleiers te bid (van kerke wat apartheid geregverdig het en swart mense in eredienste verbied het). Dit het egter allermins beteken dat hy hulle optrede goedgekeur het!
Hy was eenvoudig meer verdraagsaam as die mense met wie hy –as gevolg van hulle onverdraagsaamheid – nie saamgestem het nie.
In Johannes 17 bid Jesus vir eenheid onder sy volgelinge en in vers 20 en 21 sê Hy: "Ek bid egter nie net vir hulle nie, maar ook vir dié wat deur hulle woorde tot geloof in My sal kom. Ek bid dat hulle almal een mag wees, net soos U, Vader, in My is en Ek in U, dat hulle ook in Ons mag wees, sodat die wêreld kan glo dat U My gestuur het."
Mag iets van Jesus se gebed in Johannes 17 ook in ons tyd waar word.
Dankie dat jy so mooi skryf oor wat ek in my hart voel.
My beskeie mening is dat as daar soveel verskillende gelowe van alle tonge tale nasies en geslagte is dat die mense almal in stille gebed verkeer vir 'n sekere tyd en dat elke geloof teenwoordig se leiers dit bekragtig deur slegs 'n Amen daarop sonder enige reelase
Ek gaan ook ingeskakel wees,want ek glo gebed verande sake.
Ons kan egter nie saam met mense bid wie nie Christus as Middelaar tot die Vader aanvaar nie, want sulke gebede is bloot sosiale samesyn en bereik Hom nie. Gode en beelde is 'n gruwel voor die Here. Ons kan nie besluit of 'n gebed aanneemlik gaan wees nie… dis uitsluitlik die Vader se prerogatief. Ons sou seker wel in vrede saam met mekaar kon leef indien ons mekaar se verskille kon respekteer maar ideologie en godsdiens vervloei en erge botsings spruit juis uit godsdiensverskille.